SET สัปดาห์หน้าผันผวนระหว่างรอผลประชุมเฟด
บล.อาร์เอชบี โอเอสเค คาดว่าตลาดจะแกว่งผันผวนในช่วงก่อนผลประชุมเฟดจะออกมาในสัปดาห์หน้า ซึ่งเรื่องเรื่องของสหรัฐฯเวลานี้ถือเป็นปัจจัยหลักของตลาดฯ นอกจากนี้ทิศทางค่าเงินก็มีนัยยะในแต่ละตลาดจึงควรติดตามอย่างใกล้ชิด พร้อมให้กรอบการแกว่งไว้ที่ 1,360-1,400 จุด
11 ก.ย. 2558

นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึงตลาดหุ้นไทยช่วงเช้ายังอยู่ในทิศทางบวกได้ แต่ในช่วงบ่ายดัชนีปรับตัวลงในทิศทางเดียวกับตลาดต่างประเทศ โดยตลาดในยุโรปที่เทรดในช่วงบ่ายนี้ได้ปรับตัวลง เช่นเดียวกับดาวโจนส์ฟิวเจอร์ที่ติดลบ ทำให้ตลาดหุ้นอื่นในภูมิภาคเอเชียที่ยังไม่ปิดตลาดต่างก็ปรับตัวลงกันเป็นส่วนใหญ่ เนื่องจากมีความกังวลเกี่ยวกับการปรับขึ้นอัตราดอกเบี้ยของธนาคารกลางสหรัฐ (FED) โดยต่างขายทำกำไรเพื่อลดความเสี่ยงออกมา และไปรอดูการประชุมเฟดในวันที่ 16-17 ก.ย.นี้
ทั้งนี้ ดัชนีหุ้นไทยได้ปรับตัวลงจนอยู่ในระดับที่ต่ำกว่า 1,400 จุด ทำให้เกิดแรงขายทำกำไรออกมาก่อน โดยมีแรงขายที่ออกมาจากหุ้นในกลุ่มแบงก์ และกลุ่มอสังหาริมทรัพย์ เนื่องจากกลุ่มแบงก์ราคาได้ขยับขึ้นไปตอบรับเรื่องมาตรการกระตุ้นเศรษฐกิจพอสมควรแล้ว ส่วนกลุ่มอสังหาฯก็มีการเล่นเก็งกำไรในความคาดหวังว่าจะมีมาตรการกระตุ้นอสังหาฯออกมา แต่สุดท้ายมาถึงตอนนี้ก็ยังไม่มีอะไรออกมา ทำให้นักลงทุนเลือกที่จะขายทำกำไรออกมาก่อน
แนวโน้มการลงทุนในสัปดาห์หน้า คาดว่าตลาดจะแกว่งผันผวนในช่วงก่อนผลประชุมเฟดจะออกมาในสัปดาห์หน้า ซึ่งเรื่องเรื่องของสหรัฐฯเวลานี้ถือเป็นปัจจัยหลักของตลาดฯ นอกจากนี้ทิศทางค่าเงินก็มีนัยยะในแต่ละตลาดจึงควรติดตามอย่างใกล้ชิด พร้อมให้กรอบการแกว่งไว้ที่ 1,360-1,400 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 6.00 บาท เพิ่มขึ้น 0.10 บาท
TRUE ปิดที่ 10.20 บาท เพิ่มขึ้น 0.45 บาท
CPF ปิดที่ 20.30 บาท เพิ่มขึ้น 0.10 บาท
PTT ปิดที่ 251.00 บาท ลดลง 5.00 บาท
AJD ปิดที่ 1.76 บาท เพิ่มขึ้น 0.10 บาท
 
ที่มา: สำนักข่าวอินโฟเควสท์